KZN-premier moet waai oor 'onetiese gedrag' | Maroela Media
KZN-premier moet waai oor 'onetiese gedrag'
Die premier van KwaZulu-Natal, Sihle Zikalala (Foto: Motshwari Mofokeng/ANA)
Die DA eis die kop van die KwaZulu-Natalse premier hangende 'n onafhanklike ondersoek na die fiasko waartydens Sihle Zikalala daarvan beskuldig is dat hy 'n watertenkwa vir sy gesin se eksklusiewe gebruik buite sy huis laat staan maak het.
'n Herrie het losgebars oor bewerings dat Zikalala die watertenkwa na sy eie huis in La Mercy herlei het. Dit is deel van 'n vloot wat vloedgeteisterde inwoners, van wie talle dakloos gelaat is, moet bedien. Heelwat infrastruktuur is in die oorstromings verwoes en groot gebiede sit sonder water.
Zikalala se kantoor het ontken dat die tenkwa vir die premiersfamilie se uitsluitlike gebruik was en sê die premier het die tenkwa vir die gemeenskap se gebruik gereël.
'n Video van die watertenkwa voor die premier se huis het groot woede veroorsaak, met die premier se kantoor wat luidens berigte intussen aangevoer het dit is "digitaal gemanipuleer". Zikalala het voorts gesê sy gesin het ook skenkings by 'n nabygeleë moskee gaan aflewer in 'n poging om ander inwoners te help.
Die premier het later om verskoning gevra vir die watertenkwa by sy huis.
Die DA in die provinsie hou vol dit is "skokkende magsmisbruik wat neerkom op diefstal" en het Zikalala van "onetiese en misleidende gedrag" beskuldig.
"Wat die premier gedoen het, is om water van die kwesbaarste inwoners in ons provinsie te steel."
Die nasionale regering het reeds sowat R1 miljard bewillig vir noodleniging, maar daar is groot kommer oor hoe die verspreiding van geld gemonitor gaan word.
"Kan die mense van KwaZulu-Natal die premier en sy kabinet vertrou met die behoorlike verspreiding van die geld? En kan hulle die ANC se eThekwini-leier, Zandile Gumede, vertrou om dieselfde te doen terwyl sy tans op borgtog is weens die meer as 2 000 bedrog- en korrupsieaanklagte teen haar?"
Die DA is ook bekommerd oor 'n brief wat bepaal dat Gumede en haar meelopers die koördinering en verspreiding van alle hulp moet goedkeur. "Dit is 'n duidelike aanduiding dat daar tans twee magsentrums in KwaZulu-Natal is en dit voorspel net nog slegte nuus vir die provinsie se mense," sê die party.
Die DA sê hy het geen vertroue in Zikalala nie en dat sy goeie naam aan flarde is.
"Die ANC se bewind in KwaZulu-Natal is 'n ramp van begin tot einde en die mense moet die provinsie opbou elke keer dat daar 'n krisis is.
"Namate die dae in weke verander, gaan KwaZulu-Natal hom midde-in 'n humanitêre krisis bevind tensy die provinsiale regering gelei word deur 'n premier met 'n behoorlike plan wat dit sonder vrees of vooroordeel uitvoer.
"Daardie man is nie Sihle Zikalala nie en daarom moet hy met onmiddellike inwerkingtreding opsy staan."
Die DA sê die premier moet verduidelik waar die provinsie se eie rampbestuurspanne is, en waarom dit aan die DA-geleide Wes-Kaap en ander oorgelaat word om humanitêre hulp te verskaf. Die party soek ook antwoorde oor die beweerde kaping van hulppakkette wat vir inwoners bedoel is.
Die eThekwini-munisipaliteit moes vroeër ook vure doodslaan nadat 'n amptenaar daarvan beskuldig is dat sy 'n bakkievrag kospakkies gesteel het. 'n Video van die beweerde "diefstal" het ook opslae gemaak, maar die munisipaliteit sê die vrou is een van sy amptenare en was aangewys om die skenkings na 'n township te neem.
Die kosskenkings is glo by 'n sentrale verspreidingspunt opgelaai waar die munisipaliteit hand bysit om dit na vloedgeteisterde gebiede te versprei.
Beloning uitgeloof ná duur huise brand
Drie substasies brand in Vanderbijlpark
Ja Nee, so tipies van hierdie korrupte regering, doen wat jy wil moet net nie uitgevang word nie. Hierdie geld wat bewillig word vir KZN kan nie toevertrou word aan die regering om te bestuur nie.
Hierdie ramp is weereens net iets wat hulle gaan gebruik vir selfverryking, ek vertrou nie die mense nie.
Gee die geld vir ñ plek soos Afriforum of Gift of the Givers, sodat dit behoorlik verdeel kan word aan die baie slagoffers in nood voor dit in die ANC se sakke opeindig en hulle weereens vir niks verantwoording hoef te doen nie.
Mos anc alles vir hulle self
Niks niet nie, ANC eerste!
Die premier se kantoor sê dis digitaal gemanipuleer en hyself vra omverskoning m.a.w. hy erken dit. Openlik lieg en dit word maar net aanvaar en geen nagevolge nie. Dan wonder hulle hoekom ons hulle nie kan glo of vertrou nie. As hulle lippe beweeg, dan lieg hulle!!!!